Rõivatööstuse müügitulu ja eksport perioodil 2010–2020
**Rõivatööstus** (ka rõivatootmine) on kergetööstuse haru, mis tegeleb mitmesugusest materjalist rõivaste tootmisega. 

Rõivatööstus hõlmab rõivaesemete ja rõivalisandite valmistamist igat liiki materjalist: meeste, naiste ja laste pealis- ja alusrõivaste, töö-, tänava- ja vabaajarõivaste õmblemine nahast, riidest, trikookangast jne. See hõlmab täiskasvanute ja lasterõivaid, moe- ja klassikalisi rõivaid. Rõivatööstuse hulka kuulub ka karusnahatööstus (karusnaha töötlemine ja nahast rõivaste valmistamine). Rõivatööstus hõlmab nii masstootmist (nt õmblusvabrikutes) kui ka individuaalõmblust (nt rätsepatöö moeateljeedes).

Rõivatööstus Eestis
-------------------

2020. aastal oli rõivatööstuse valdkonnas tegutsevana registreeritud 504 ettevõtet. Valdkonna ettevõtted moodustavad Eesti ettevõtetest 0,5%. Siin on hõivatud pea 4500 inimest (0,9% Eesti ettevõtete töötajatest). Nende ettevõtete koondmüügitulu ületas 2020. aastal 175 miljonit eurot (moodustades 0,3% Eesti ettevõtete müügitulust). Rõivatööstuse ettevõtete ärikasum oli 2020. aastal kokku umbes 8,6 miljonit eurot, mis moodustas 5% nende müügitulust (kasumimarginaal, kogurentaablus). 80% rõivatööstuse ettevõtetest on mikroettevõtted, kus töötab alla 10 töötaja. 1% ettevõtetes töötab enam kui 100 töötajat (7 ettevõtet). 6% rõivatööstuse ettevõtetest on müügitulu kalendriaastas suurem kui 1 miljon eurot. Umbes 2/3 rõivatööstuse ettevõtete müügitulust tuleb ekspordist.

### Trendid

|  | 2019. aasta | 2020. aasta | Muutus võrreldes
2019. aastaga, % | Keskmine muutus aastas
(perioodil 2010–2020), % |
| --- | --- | --- | --- | --- |
| **Ettevõtete arv** | 527 | 504 | –4 Langus | +3 Tõus |
| **Ettevõtete arv, kelle müügitulu**
**üle 1 miljoni euro** | 31 | 29 | –6 Langus | +8 Tõus |
| **Hõivatute arv** | 5277 | 4474 | –15 Langus | –4 Langus |
| **Müügitulu, €** | 197 056 600 | 175 620 700 | –11 Langus | +3 Tõus |
| **Eksport, €** | 127 246 713 | 109 017 143 | –14 Langus | +1 Tõus |

Viimasel kümnendil on allhange liikunud Eestist välja ning keskmine ettevõtte suurus kahanenud. Eesti rõivatööstuses jätkuvad järgnevatel aastatel juba varem alanud muutused. Lühikese vahega teatasid oma tootmise lõpetamisest Eestis nii Sangar kui ka Baltika. Masstootmine lahkub Eestist ja siia jääb pigem nišitootmine ning disain ja turundus ehk väärtusahela kõrgema lisandväärtusega etapid. Rõivatööstus on üks sektoreid, kus prognoositakse lähiaastatel olulist töökohtade kadu Eestis. Tööjõukulud on lihtsalt nii suured, et ei suudeta püsida konkurentsis. Eesti rõivatööstus toetub tugevalt ekspordile. Seetõttu on ekspordi aeglane kasv pidurdanud kogu sektori kasvu. Peamised riigid, kuhu tooteid eksporditakse, on Soome, Rootsi ja Norra. Peamised ekspordiartiklid on meeste ja naiste rõivad.

### Rõivatööstuse suurimad ettevõtted müügitulu järgi (TOP 6)

|  | Ettevõte | Põhitegevusala | Asutatud | Müügitulu (2022 III kvartal, mln eurot) | Töötajate arv (2022 III kvartali lõpp) | Suurim omanik | Omanike (suurima) koduriik |
| --- | --- | --- | --- | --- | --- | --- | --- |
| 1 | Aclima OÜ | Alusrõivaste tootmine | 1999 | 6,8 | 67 | OPEN AIR GROUP AB | Norra |
| 2 | Ursuit Baltics AS | Muude pealisrõivaste tootmine | 1993 | 3,9 | 94 | URSUK OY | Belgia |
| 3 | Osaühing Lenne | Muude rõivaste tootmine | 1991 | 3,6 | 56 | Meeli Leeman, Urmas Leeman | Eesti |
| 4 | Coats Eesti Aktsiaselts | Muude mujal liigitamata rõivaste tootmine | 1993 | 3,5 | 93 | Coats Industrial Europe Holdings B.V. | Suurbritannia |
| 5 | Aktsiaselts SVARMIL | Töörõivaste tootmine | 1991 | 2,5 | 251 | BERENDSEN FINANCE LIMITED | Prantsusmaa |
| 6 | AKTSIASELTS TRIEST-VAL | Töörõivaste tootmine | 2002 | 2,1 | 212 | Valetina Tšernomorets | Eesti |

Vaata ka
--------

* Tekstiilitööstus
* Töötlev tööstus

Viited
------

1. ↑  Registrite ja Infosüsteemide Keskus. "EMTAK 2008 SELGITAVAD MÄRKUSED" (PDF). Vaadatud 13.10.2020.
2. ↑  Algandmed Statistikaameti andmebaas, 2020. aasta kohta, vaadatud 17.10.2022
3. ↑  Algandmed Statistikaameti andmebaas, ettevõtete majandusnäitajad
4. ↑  Majandus- ja Kommunikatsiooniministeerium (2019). "2018. AASTA MAJANDUSÜLEVAADE" (PDF). Vaadatud 13.10.2020.[*alaline kõdulink*]
5. ↑  Teatmik.ee andmebaas, statistika põhitegevusala lõikes
6. ↑  Ettevõtte koduleht
7. 1 2  "Äriregister". Vaadatud 17.10.2022.

Välislingid
-----------

* Eesti Rõiva- ja Tekstiililiit